Polisiestasie van wapens, geld beroofArgieffoto: SAPD Drie mans het Saterdag in die vroeë oggendure die Badplaas-polisiestasie in Mpumalanga binnegegaan en twee polisiebeamptes oorval. Volgens kol. Brenda Muridili, polisiewoordvoerder, het die verdagtes om 00:39 die polisiestasie binnegegaan en vuurwapens op twee beamptes gerig. Die beamptes se dienspistole is afgeneem waarna die verdagtes hulle gedwing het om die kluis oop te sluit. “Die verdagtes het ŉ R5-aanvalsgeweer en geld uit die kluis gehaal. Hulle het hierna met die aanvalsgeweer, die twee dienspistole en die geld te voet gevlug.” Niemand is tydens die voorval beseer nie en niemand is nog in hegtenis geneem nie. Enigiemand met inligting oor die voorval word versoek op Stop Misdaad te kontak by 0860 10111.